Diari Oficial de la Generalitat Valenciana


Sumari del DOGV 6526, del 23-05-2011 (2011/5907)

RESOLUCIÓ de 16 de maig de 2011, de l'Agència Valenciana del Turisme, per la qual es convoca concurs oposició per a la selecció i provisió de llocs de treball de personal laboral al servici de l'Agència Valenciana del Turisme, grup A, subgrup A1, sector laboral, torn d'accés lliure i promoció interna, Convocatòria 1/2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6526

Data del DOGV
:   23-05-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/5907


Data del document
:   16-05-2011

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * concurs administratiu

RESOLUCIÓ de 16 de maig de 2011, de l'Agència Valenciana del Turisme, per la qual es convoca concurs oposició per a la selecció i provisió de llocs de treball de personal laboral al servici de l'Agència Valenciana del Turisme, grup A, subgrup A1, sector laboral, torn d'accés lliure i promoció interna, Convocatòria 1/2011. [2011/5907]
L'Agència Valenciana del Turisme, entitat de dret públic de la Generalitat, adscrita a la Conselleria de Turisme, pretén reduir l'ocupació no estable, així com articular els instruments necessaris que possibiliten i afavorisquen la promoció professional del personal laboral fix de l'Agència.
A este efecte s'ha negociat amb els representants dels treballadors l'inici d'un procés que permeta articular els instruments que possibiliten i afavorisquen l'accés i la promoció professional del personal laboral, per mitjà del sistema de concurs oposició, de conformitat amb el que establix el II Conveni Col·lectiu del Personal Laboral al Servici de la Generalitat, al qual està adherida l'Agència Valenciana del Turisme, la Llei 7/2007, de 12 d'abril, de l'Estatut Bàsic de l'Empleat Públic, i la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.
En virtut del que disposen els articles 5 i 16 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme (DOGV núm. 4861, de 13 d'octubre de 2004), i l'article 8 del II Conveni Col·lectiu per al Personal Laboral al Servici de la Generalitat Valenciana, resolc:
Convocar concurs oposició per a la selecció i provisió de nou llocs de treball del grup A, subgrup A1, referits en l'annex III i inclosos en la relació de llocs de treball del personal laboral de l'Agència Valenciana del Turisme, aprovada per Resolució de la presidenta de la l'Agència, de 30 de juliol de 2008, de conformitat amb les bases que s'hi detallen tot seguit:
La present convocatòria comprén un total de nou llocs de grup A, subgrup A1, sector laboral, a distribuir en els torns d'accés lliure i promoció interna.
BASES
1) Objecte de la convocatòria
1.1. La present convocatòria té com a objecte la selecció de personal, per mitjà del sistema de concurs oposició, per a cobrir nou llocs de treball del grup A, subgrup A1, de naturalesa laboral, de les especialitats següents:
Especialitat 1: gestió econòmica
Especialitat 2: promoció turística
Especialitat 3: formació turística professional
Els nou llocs de treball corresponen:
- Torn d'accés lliure: cinc llocs.
- Torn de promoció interna: quatre llocs.
Només es podrà optar a una de les tres especialitats i a un dels torns convocats. Serà motiu d'exclusió la presentació de sol·licituds a diverses especialitats o a diversos torns, se n'ha d'optar per una i per un.
Les característiques de cada especialitat estan definides en l'annex III.
1.2. Els llocs de treball que queden sense cobrir pel torn de promoció interna, s'acumularan als del torn d'accés lliure.
2) Condicions generals dels aspirants
2.1. Per a ser admés a estes proves selectives, caldrà complir els requisits següents:
2.1.1. Nacionalitat:
a) Tindre la nacionalitat espanyola.
b) Ser nacional dels estats membres de la Unió Europea.
c) Siga quina siga la seua nacionalitat, el cònjuge dels espanyols i dels nacionals d'altres estats membres de la Unió Europea, sempre que no estiguen separats de dret i els seus descendents i els del seu cònjuge, sempre que no estiguen separats de dret, siguen menors de 21 anys o majors d'eixa edat dependents.
d) Les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els quals s'aplique la lliure circulació de treballadors.
e) Els estrangers que no estiguen inclosos en els paràgrafs anteriors i es troben amb residència legal a Espanya.
2.1.2. Edat: tindre 16 anys i no haver aconseguit l'edat de jubilació.
2.1.3. Titulació: estar en possessió o complides les condicions per a obtindre, abans de la finalització del termini de presentació de sol·licituds, del títol universitari de llicenciatura, enginyeria, arquitectura o equivalent. Les equivalències dels títols al·legats hauran de justificar-se per a persona interessada.
En el cas de titulacions obtingudes en l'estranger s'haurà d'estar en possessió de la credencial que acredite la seua homologació.
2.1.4. Capacitat: tenir les capacitats i aptituds físiques i psíquiques que siguen necessàries per a l'exercici de les funcions o tasques corresponents.
2.1.5. Habilitació: no haver sigut separada o separat, o haver-se revocat el seu nomenament com personal funcionari interí, amb caràcter ferm per mitjà de procediment disciplinari de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas del personal laboral, no trobar-se inhabilitat per sentència ferma o com a conseqüència d'haver sigut acomiadat disciplinàriament de forma procedent, per a exercir funcions semblants a les pròpies de la categoria professional a què es pretén accedir. Tractant-se de persones nacionals d'altres estats, no estar inhabilitat o en situació equivalent ni haver sigut sotmés a sanció disciplinària o equivalent que impedisca en els mateixos termes en el seu estat l'accés a l'ocupació pública.
2.2. Els aspirants que concórreguen als llocs reservats al torn de promoció interna, hauran de ser personal contractat laboral fix al servici de l'Agència Valenciana del Turisme del grup A, subgrup A2, i haver prestat servicis efectius, durant, com a mínim, dos anys, com a contractat laboral fix en eixe grup, subgrup i sector laboral i estar en possessió o complides les condicions per a obtindre, abans de la finalització del termini de presentació de sol·licituds, de la titulació acadèmica indicada en la base 2.1.3.
2.3. Les condicions per a ser admés a les proves, hauran de reunir-se en el moment de finalització del termini de presentació de sol·licituds i mantindre's durant tot el procés selectiu, fins al moment de la formalització del contracte de treball.
3) Aspirants amb discapacitat
3.1. L'òrgan tècnic de selecció establirà, per a les persones discapacitades que així ho sol·liciten i acrediten, les adaptacions necessàries per a la realització de les proves. A este efecte, les persones interessades hauran de formular la petició corresponent en la sol·licitud de participació en el present concurs-oposició, seguint les instruccions establides en la base 6.4.2.
3.2. Si en el desplegament de les proves se suscitaren dubtes raonables a l'òrgan tècnic de selecció respecte a la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats, i en este cas l'aspirant podrà participar condicionalment en el procés selectiu, però quedarà en suspens la resolució definitiva sobre l'admissió o exclusió de les proves fins a la recepció del dictamen.
4) Sol·licituds
Els qui vulguen prendre part en estes proves selectives, hauran d'omplir la sol·licitud el model de la qual figura com a annex I a la present resolució i que els serà facilitada en les oficines que es relacionen en l'annex II i en l'adreça d'Internet .
5) Drets d'examen
Els drets d'examen seran de 26,29 euros i s'ingressaran en el compte obert a nom de l'Agència Valenciana del Turisme, en l'entitat bancària Banc Bilbao Biscaia Argentaria (BBVA): 0182 5941 41 6313589245. El pagament es justificarà per mitjà de l'oportú justificant que l'entitat bancària en què s'haja efectuat l'ingrés farà constar en l'exemplar corresponent de l'ingrés de sol·licitud.
La falta de la justificació de l'abonament dels drets d'examen determinarà l'exclusió de l'aspirant.
Les persones amb discapacitat igual o superior al 33% estan exemptes del pagament dels drets d'examen. Estos aspirants hauran de presentar junt amb la sol·licitud, el certificat de la Conselleria de Benestar Social o dels òrgans competents d'altres administracions públiques que acredite la discapacitat igual o superior al 33% i ho facen constar marcant una creu en l'apartat 36.1 de la sol·licitud.
Així mateix, estan exempts del pagament els membres de famílies nombroses de categoria especial, els membres de famílies nombroses de categoria general gaudiran d'una bonificació del 50% de la taxa, per a això hauran d'adjuntar amb la sol·licitud, el títol de família nombrosa en vigor, expedit per l'òrgan competent de la Conselleria de Benestar Social o dels òrgans competents d'altres Administracions Públiques I ho facen constar marcant una creu en l'apartat 36.2 de la sol·licitud.
Procedirà la devolució de l'import pagat per drets d'examen únicament en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel que s'aprova el Text Refós de la Llei de Taxes de la Generalitat.
6) Presentació de sol·licituds
6.1. Les sol·licituds seran adreçades a la presidenta de l'Agència Valenciana del Turisme.
6.2. El termini per a la presentació de sol·licituds serà de 20 dies hàbils, comptats a partir de l'endemà al de la publicació d'esta convocatòria en el Diari Oficial de la Comunitat Valenciana.
Les sol·licituds es presentaran preferentment en el registre de l'Agència Valenciana del Turisme, avinguda d'Aragó, 30, Edifici Europa, València, una vegada abonats els drets d'examen que es fixen en la base 5.
També es podran presentar les sol·licituds en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
6.3. Els aspirants que no tinguen la nacionalitat espanyola i, d'acord amb la base 7.7, estiguen exempts de la realització de la prova de castellà, hauran de fer-ho constar amb una ics (X) en l'apartat 36.3 de la sol·licitud.
6.4. L'aspirant, en l'ompliment de la seua sol·licitud, haurà d'observar les instruccions següents:
6.4.1. En l'apartat nombre 28 de l'imprés de sol·licitud, «forma d'accés», els aspirants que accedisquen pel torn lliure, assenyalaran amb una ics (X) sobre la lletra L i els que accedisquen pel torn de promoció interna, assenyalaran amb una ics (X) sobre la lletra P.
6.4.2. Els aspirants amb discapacitat, que sol·liciten mesures d'adaptació, hauran d'assenyalar amb una ics (X) en la casella 30 el tipus de discapacitat: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en els apartats 31 i 32 de l'imprés de sol·licitud, d'acord amb la classificació següent:
1) Eliminació de barreres arquitectòniques i taula adaptada a la cadira de rodes.
2) Ampliació del temps de duració de la prova. Per a poder dur a terme esta mesura d'adaptació els aspirants hauran d'acompanyar obligatòriament el certificat expedit per l'òrgan oficial competent que especifíque el diagnòstic i el temps (nombre de minuts) d'ampliació que sol·licita.
3) Augment de la grandària dels caràcters del qüestionari, per dificultat de visió.
4) Necessitat intèrpret, a causa de discapacitat auditiva.
5) Sistema braille d'escriptura, o ajuda d'una persona per invident.
6) Altres, especificant quines.
6.4.3. Els aspirants de nacionalitat diferent de l'espanyola hauran d'omplir els apartats 10 a 15 de la sol·licitud.
6.4.4. En la sol·licitud haurà de constar que s'ha realitzat el corresponent ingrés dels drets d'examen, per mitjà de la validació per l'entitat col·laboradora en què es realitze l'ingrés, a través de certificat mecànica o, si no n'hi ha, el segell i la firma.
6.4.5. En cap cas la mera presentació i pagament en l'entitat col·laboradora no suposarà la substitució del tràmit de presentació, dins del termini i la forma escaient, de l'imprés de sol·licitud d'acord amb el que disposa la base 6.2.
7) Admissió dels aspirants
7.1. Els aspirants queden vinculats a les dades que hagen fet constar en les seues sol·licituds, podent únicament demandar la seua modificació per mitjà d'un escrit motivat, dins del termini establit en la base 6.2. per a la presentació de sol·licituds.
7.2. Acabat el termini de presentació de sol·licituds, l'òrgan convocant, prèvia verificació que s'ha realitzat el pagament dels drets d'examen, dictarà una resolució, la qual serà publicada en el Diari Oficial de la Comunitat Valenciana i contindrà la relació provisional d'admesos i exclosos a la realització de les proves per cada un dels torns.
7.3. Els aspirants podran, en el cas d'errada o exclusió, esmenar els defectes en què hagen incorregut en la seua sol·licitud, o realitzar les al·legacions que tinguen per convenient en el termini de 10 dies hàbils comptats a partir del següent al de la publicació de la relació provisional d'admesos i exclosos, d'acord amb el que establix l'article 71 de la Llei de Règim Jurídic de les Administracions Públiques i del Procediment Administratiu Comú.
7.4. En tot cas, a fi d'evitar errades i en el supòsit de produir-se, possibilitar la seua esmena dins del termini i la forma escaient, els aspirants comprovaran no només que no figuren arreplegats en la relació provisional d'exclosos, sinó a més, que els seus noms, les dades i el torn triat consten correctament en les pertinents relacions d'admesos.
7.5. Transcorregut el termini anterior, vistes les al·legacions i esmenats els defectes, si s'escau, es dictarà una resolució que elevarà a definitiva la llista d'admesos i exclosos a la realització de les proves per cada un dels torns, la qual serà publicada en el Diari Oficial de la Comunitat Valenciana.
7.6. En la resolució per mitjà de la que es faça pública la llista definitiva d'admesos a la realització de les proves s'establirà, com a mínim amb 15 dies d'antelació, la data, el lloc de celebració i l'hora de començament de la prova, així com l'orde de crida dels aspirants, iniciant-se l'orde en la lletra V conforme el resultat del sorteig celebrat el dia 24 de setembre de 2010 (DOCV, núm. 6376, de 14 d'octubre de 2010).
7.7. Prova de coneixement del castellà per als aspirants que no posseïsquen la nacionalitat espanyola:
Amb caràcter previ a la realització de les proves del concurs oposició, els aspirants que no tinguen la nacionalitat espanyola i del seu origen no es desprenga el coneixement del castellà hauran d'acreditar el coneixement d'este idioma per mitjà de la realització d'una prova, per mitjà de la qual es comprovarà que posseïxen un nivell adequat de comprensió i expressió oral i escrita en esta llengua.
El contingut d'esta prova s'ajustarà al que disposa el Reial Decret 1137/2002, de 31 d'octubre, pel qual es regulen diplomes d'espanyol com a llengua estrangera.
La prova es qualificara d'«apte» o «no apte», sent necessari obtindre la valoració d'«apte» per a passar a realitzar les proves de la fase d'oposició.
En el cas que hi haguera algun aspirant que haja de realitzar esta prova, s'indicarà en la relació definitiva d'admesos i exclosos, el lloc i la data de realització de la prova.
Queden eximits de realitzar esta prova els qui estiguen en possessió del Diploma d'Espanyol com a Llengua Estrangera regulat en el Reial Decret 1137/2002, de 31 d'octubre, o del Certificat d'Aptitud en Espanyol per a Estrangers expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.
8) Proves selectives
8.1. El procediment de selecció dels aspirants serà el de concurs oposició, constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.
8.2. Desplegament de la fase oposició:
L'oposició constarà d'un exercici obligatori i eliminatori que constarà de dues parts.
8.2.1. Primera part de l'exercici.
Consistirà a contestar per escrit a un qüestionari de 30 preguntes, sobre matèries comunes de les arreplegades en l'annex IV, amb quatre respostes alternatives, de les quals només una serà la correcta. El temps de realització de l'examen serà de 40 minuts com a màxim.
8.2.2. Segona part de l'exercici.
Consistirà en el desplegament per escrit, durant un temps màxim de tres hores, d'un tema triat entre dos extrets a l'atzar del programa que figura en l'annex V.
8.3. Qualificació de l'exercici.
La puntuació màxima a obtindre en la fase d'oposició serà de 60 punts, que es distribuirà de la manera següent:
8.3.1. Primera part de l'exercici: serà qualificat de 0 a 30 punts, i caldrà obtindre per a superar-lo un mínim de 12 punts. Les contestacions errònies no penalitzaran.
8.3.2. Segona part de l'exercici. Serà qualificat de 0 a 30 punts, i caldrà obtindre per a superar-lo un mínim de 12 punts.
8.4. Qualificació final de la fase d'oposició.
Per a superar la fase d'oposició caldrà obtindre un mínim de 30 punts, sobre màxim de 60 punts, puntuació que vindrà determinada per la suma de les puntuacions obtingudes en les dues parts de l'exercici que han de realitzar els aspirants.
8.5. Fase de concurs
Només podran participar en la fase de concurs els aspirants que hagen superat la fase d'oposició.
Els mèrits al·legats pels participants hauran d'haver sigut obtinguts o computats fins a la data de finalització del termini de presentació d'instàncies.
La puntuació màxima en la fase de concurs serà de 40 punts, els quals es distribuiran d'acord amb el barem que figura en l'annex VI.
8.6. Puntuació final del concurs oposició
La puntuació final del concurs oposició s'obtindrà sumant la puntuació obtinguda en ambdues fases.
A continuació es configuraran dues llistes corresponents al torn d'accés lliure i al torn de promoció interna, ordenada per puntuació de major a menor que s'interromprà quan el nombre d'inclosos en ella coincidisca amb el nombre de llocs convocats per cada torn, incloent el que establix la base 1.2. Estes constituiran la llista definitiva d'aprovats.
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició, en segon lloc, per la major puntuació obtinguda en els distints apartats del barem del concurs, pel mateix orde en què figuren relacionats i en tercer lloc per la major puntuació obtinguda en la primera part de l'exercici.
Si encara persistira l'empat, es dirimirà per orde alfabètic del primer cognom dels aspirants empatats, iniciant-se l'esmentat orde per la lletra V conforme el resultat del sorteig celebrat el dia 24 de setembre de 2010 (DOCV, núm. 6376, de 14 d'octubre de 2010).
9) Desplegament de les proves selectives
9.1. La primera part de l'exercici es realitzarà en el lloc, data i hora que s'establisca en la resolució per la qual s'aprove i publique en el Diari Oficial de la Comunitat Valenciana la llista definitiva d'admesos a la realització de les proves.
9.2. Les persones aspirants seran convocats per a la realització de cada part de l'exercici en crida única.
Les persones aspirants perdran el seu dret quan es personen en els llocs de celebració quan ja s'hagen iniciat les proves o per la seua inassistència, encara que es dega a causes justificades. Tractant-se de proves orals o altres de caràcter individual i successiu, l'òrgan tècnic de selecció podrà apreciar les causes al·legades i admetre l'aspirant, sempre que les proves no hagen finalitzat i la dita admissió no menyscabe el principi d'igualtat amb la resta del personal.
Les persones aspirants hauran d'observar en tot moment les instruccions dels membres de l'òrgan tècnic de selecció o del personal ajudant o assessor durant la celebració de les proves, per a una correcta realizació de les proves. Qualsevol alteració en el normal desplegament de les proves per part d'un o una aspirant, quedarà reflectida en l'acta corresponent, i podrà continuar la persona aspirant el desplegament de l'exercici amb caràcter condicional fins tant que l'òrgan tècnic de selecció resolga sobre l'incident.
Abans de l'inici de cada exercici, i sempre que s'estime convenient durant el seu desplegament, els membres de l'òrgan tècnic de selecció, els seus ajudants, o assessors comprovaran la identitat dels aspirants per mitjà de la presentació del DNI, del passaport o del permís de conduir o els documents equivalents per als nacionals d'altres estats, sense que per a este efecte siguen vàlides les fotocòpies compulsades dels dits documents; així com si és el cas, de l'exemplar per a l'interessat de la sol·licitud d'admissió a la proves.
Si en qualsevol moment del procés arriba a coneixement de l'òrgan tècnic de selecció que algun dels aspirants no posseïx la totalitat dels requisits exigits, haurà de requerir-li l'acreditació de tals requisits. Si els requisits en qüestió no són acreditats en el termini de deu dies hàbils següents a la notificació del requeriment, l'òrgan tècnic de selecció realitzarà una proposta d'exclusió d'eixa persona, i indicarà les inexactituds o falsedats formulades per l'aspirant, a l'òrgan convocant el qual, prèvia les verificacions oportunes, dictarà una resolució motivada excloent a l'aspirant del concurs oposició.
Durant la realització dels exercicis, no està permés fumar en els llocs de celebració, ni l'ús de telèfons mòbils.
9.3. Començades les proves, l'anunci de la celebració dels restants exercicis es farà públic per l'òrgan tècnic de selecció en el local en què s'haja celebrat l'anterior, en les seus de l'Agència Valenciana del Turisme i en el web de l'Agència, , amb una antelació mínima de 12 hores si la crida és per a la sessió següent d'un mateix exercici i de 48 hores com a mínim si es tracta de la convocatòria per a un exercici distint, d'acord amb el que preceptua l'article 10.4 del Decret 33/1999, de 9 de març, del Govern Valencià, pel que s'aprova el Reglament de Selecció, Provisió de Llocs de Treball i Carrera Administrativa del Personal comprés en l'Àmbit d'Aplicació de la Llei de Funció Pública Valenciana.
9.4. En totes les proves l'òrgan tècnic de selecció prendrà les mesures que calguen per a garantir l'anonimat en la seua valoració i seran anul·lats aquells exercicis que continguen alguna marca que puga identificar l'autor.
10) Publicitat de les llistes
10.1. Al finalitzar cada una de les parts de l'exercici de la fase d'oposició, l'òrgan tècnic de selecció publicarà en el lloc d'examen, en les seus de l'Agència Valenciana del Turisme, i en el lloc web de l'Agència, la relació d'aspirants que han superat la prova amb expressió del seu nom, cognoms, DNI, el torn d'accés i la puntuació obtinguda. S'entendrà que han superat la prova únicament aquells aspirants que hagen obtingut la puntuació mínima exigida per a superar els exercicis segons el que disposa la base 8.
10.2. Una vegada finalitzada la fase d'oposició, l'òrgan tècnic de selecció, per mitjà d'anunci publicarà en el lloc d'examen i en les seus d'Agència Valenciana del Turisme, i en el web de l'Agència la llista amb la qualificació final de la fase d'oposició a què fa referència la base 8.4, la qual constituirà la llista dels aspirants que han superat la fase d'oposició en cada un dels torns per orde de puntuació i que han de passar a la fase de concurs.
A les persones aspirants incloses en les citades llistes se'ls concedirà un termini de 10 dies hàbils perquè presenten, obligatòriament, un currículum acompanyat de tots aquells documents acreditatius dels mèrits previstos en l'annex VI. Només es valoraran els mèrits al·legats en el currículum degudament acreditats.
10.3. Una vegada baremats els mèrits, l'òrgan tècnic de selecció exposarà en els llocs d'examen i en les seus de l'Agència Valenciana del Turisme, i en el web de l'Agència, les llistes provisionals d'aspirants amb la puntuació obtinguda en la fase de concurs per cada un dels torns, desglossada en els distints apartats del barem, i es concedirà un termini de 10 dies hàbils perquè formulen les reclamacions que estimen pertinents en relació amb la baremació.
10.4. Resoltes les possibles reclamacions, l'òrgan tècnic de selecció, per mitjà d'anunci publicarà, en el lloc d'examen i en les seus de l'Agència Valenciana del Turisme, i en la pàgina web de la mateixa, les llistes definitives amb la puntuació obtinguda en la fase de concurs, desglossada en els distints apartats del barem, servint la dita publicació de notificació als interessats, així com la relació definitiva d'aspirants aprovats en cada un dels torns per la seua orde de puntuació total a què es referix la base 8.6.
En no cap cas l'òrgan tècnic de selecció podrà declarar que han aprovat el procés selectiu un nombre superior al de llocs de treball convocats, tenint en compte el que preveuen les bases 1.2 i 12 de la convocatòria.
11) Relació definitiva i presentació de documents
L'òrgan tècnic de selecció elevarà a la presidenta de l'Agència Valenciana del Turisme per a la seua publicació en el Diari Oficial de la Comunitat Valenciana, la relació definitiva de persones aspirants aprovades, per orde de puntuació total, perquè en el termini de 20 dies hàbils, comptats des de l'endemà de la publicació aporten davant de la Presidència de l'Agència Valenciana del Turisme els documents següents:
11.1.1. Autorització perquè l'administració obtinga directament la comprovació de les dades relatives a la identitat (DNI/NIE). En el cas de no subscriure la corresponent autorització, la persona interessada estarà obligada a aportar fotocòpia del DNI/NIE degudament compulsada.
Els nacionals d'altres Estats a què fa referència la base 2.1.1, i que no tinguen DNI/NIE, hauran d'aportar fotocòpia compulsada del document que acredite la nacionalitat.
11.1.2. Fotocòpia compulsada del títol acadèmic exigible segons el que establix la base 2.1.3 de la convocatòria o el certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes en l'estranger, fotocòpia compulsada de la credencial que acredite l'homologació que corresponga.
11.1.3. Declaració jurada de no haver sigut separada o separat, o haver-se revocat el seu nomenament com personal funcionari interí, amb caràcter ferm per mitjà de procediment disciplinari de cap administració pública o òrgan constitucional o estatutari, ni estar inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas del personal laboral, no estar inhabilitat per sentència ferma o com a conseqüència d'haver sigut acomiadat disciplinàriament de forma procedent, per a exercir funcions semblants a les pròpies de la categoria professional a què es pretén accedir. Tractant-se de persones nacionals d'altres estats, no estar inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu estat l'accés a l'ocupació pública.
11.1.4. Certificat mèdic acreditatiu de posseir la capacitat física i psíquica necessària per a l'exercici de les funcions dels llocs oferits.
11.1.5. Els qui superen les proves selectives acreditaran els seus coneixements de valencià per mitjà de la presentació d'un dels documents previstos en l'article 16.1 del Decret 33/1999, de 9 de març, del Govern Valencià.
Els qui no puguen acreditar estos coneixements, d'acord amb el que establix l'article 53.2 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, hauran de realitzar els cursos de perfeccionament que amb este fi organitze l'administració de la Generalitat.
11.2. Els aspirants seleccionats que dins del termini indicat i excepte casos de força major, no presentaren la documentació acreditativa o que d'esta es deduïra que no tenen algun dels requisits exigits, no podran ser contractats com a personal laboral fix de l'Agència Valenciana del Turisme, sense perjuí de la responsabilitat en què pogueren haver incorregut per falsedat en les seues sol·licituds de participació.
12) Formalització de contractes com a personal laboral fix
Transcorregut el termini de presentació de la documentació, la presidenta de l'Agència Valenciana del Turisme dictarà una resolució, la qual serà publicada en el Diari Oficial de la Comunitat Valenciana i procedirà a la formalització dels contractes com a personal laboral fix, superat el període de prova, al servici de l'Agència Valenciana del Turisme, grup A, subgrup A1, els aprovats a què fa referència la base 10.4, prèvia l'adjudicació d'un dels llocs de treball convocats d'acord amb la puntuació obtinguda.
Per tal d'assegurar la cobertura dels llocs, quan es produïsquen renúncies o baixes dels aspirants seleccionats, abans de la formalització del seu contracte, l'òrgan convocant podrà requerir de l'òrgan tècnic de selecció una relació complementària dels aspirants que continuen els proposats, per a la possible formalització del seu contracte com a personal laboral fix al servici de l'Agència Valenciana del Turisme.
Les persones aspirants que hagen participat en el procés selectiu i hagen aprovat alguna part de la prova de la fase d'oposició obligatòria i eliminatòria i acrediten els requisits que els van ser exigits per a participar en el procés, constituiran la borsa de treball per orde de prelació segons la puntuació. Dita borsa tindrà una vigència màxima de dos anys.
13) Òrgans tècnics de selecció
13.1. L'òrgan tècnic de selecció de la convocatòria, estarà compost per cinc membres, personal laboral fix i funcionaris de carrera i s'han de designar el mateix nombre de suplents, i tindrà la composició següent: president/a, secretari/ària i tres vocals.
13.2. La relació nominal dels membres de l'òrgan tècnic de selecció serà publicada amb una antelació mínima d'un mes a la data de començament de la prova, mitjançant una resolució de l'Agència Valenciana de Turisme, la qual serà publicada en el Diari Oficial de la Comunitat Valenciana.
13.3. L'òrgan tècnic de selecció, per a la realització de les proves, podrà designar els col·laboradors, ajudants i assessors especialistes que crega oportuns.
13.4. Correspon a l'òrgan tècnic de selecció les funcions relatives a la determinació concreta del contingut de les proves i a la qualificació dels aspirants, tant en la fase d'oposició com en la fase de concurs, així com, en general, l'adopció de totes les mesures que siguen precises per a un correcte desplegament de les proves selectives.
13.5. Els membres de l'òrgan tècnic de selecció, així com els assessors, hauran d'abstindre's i podran ser recusats per les persones interessades quan concórreguen en ells circumstàncies de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Així mateix, hauran d'abstindre's aquells que hagueren realitzat tasques de preparació d'aspirants en els cinc anys anteriors a la publicació d'esta Convocatòria.
13.6. A l'efecte de comunicacions i de qualssevol altra Incidència l'òrgan tècnic de selecció tindrà la seua seu en l'Agència Valenciana del Turisme, avinguda d'Aragó, 30, Edifici Europa, 46305 València.
13.7. L'òrgan tècnic de selecció a l'efecte de gratificacions i indemnitzacions, es regirà pel que disposa la Circular 7/2010, d'11 de maig, de la consellera de Turisme, com a presidenta de l'Agència Valenciana de Turisme sobre el procediment d'indemnitzacions per raó de servici.
13.8. El funcionament de l'òrgan tècnic de selecció s'adaptarà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
14) Recursos
14.1. La present convocatòria, les seues bases i tots els actes administratius que siguen dictats per a desplegar-la, excepte les actuacions de l'òrgan tècnic de selecció, podran ser impugnats per les persones interessades per mitjà de la interposició del recurs contenciós administratiu en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant, podrà interposar-se potestativament recurs de reposició davant del mateix òrgan que ha dictat l'acte que es recorre, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.
14.2. Contra els actes de l'òrgan tècnic de selecció podrà interposar-se recurs d'alçada davant de la presidenta de l'Agència Valenciana del Turisme en el termini d'un mes, a partir de l'endemà al de la publicació del corresponent acord de l'òrgan tècnic de selecció.
València, 16 de maig de 2011.- La consellera de Turisme i presidenta de l'Agència Valenciana de Turisme: Belén Juste Picón.ANNEX I / ANEXO I
MODEL DE SOL·LICITUD / MODELO DE SOLICITUD
ANNEX II
RELACIÓ D'OFICINES
(Oficines públiques)
Alacant
Servici Territorial de Turisme
C/ Churruca, 29 - 03904 Alacant.
Telèfon: 246 106 923 Fax: 202 868 672
CdT Alacant
C/ Mont Tossal, s/n - 03879 Alacant.
Telèfon: 467 309 028 Fax: 247 153 663
Benidorm
CdT Benidorm
Av. Benissa, 4 - 03376 Benidorm
Telèfon: 943 857 779 Fax: 672 265 677
Oficina d'Administració Turística
Av. Joan Fuster Zaragoza, 3, 1a - 03553 Benidorm
Telèfon: 663 666 636 Fax: 114 161 955
Dénia
CdT Dénia
C/ Falutx, s/n - 03714 Dénia
Telèfon: 570 568 471 Fax: 493 087 713
Torrevieja
CdT Torrevieja
Ctra. Crevillent (CV-90) cant. C/ Los Lírios - 03622 Torrevieja
Telèfon: 146 845 014 Fax: 921 551 939
Castelló
Servici Territorial de Turisme
Pl. Maria Agustina, 5 baix - 12684 Castelló de la Plana
Telèfon: 215 829 473 Fax: 846 883 162
CdT Castelló
C/ Astrònom Pierre Merchain, 2 - 12985 Grau de Castelló.
Telèfon: 574 193 839 Fax: 033 057 771
València
Servici Territorial de Turisme
Pl. Alfons el Magnànim, 15 - 46118 València
Telèfon: 912 341 372 Fax: 507 071 331
Agència Valenciana del Turisme
Av. Aragó, 30 - 46977 València
Telèfon: 648 628 033 Fax: 752 038 053
CdT L'Alqueria del Duc
Camí Vell de l'Alquería del Duc, s/n - 46414 Gandia
Telèfon: 079 701 527 Fax: 884 413 327
CdT València
Prol. Passeig de l'Albereda, 37 - 46839 València
Telèfon: 960 587 054 Fax: 304 513 305
(Oficines PROP)
Telèfon PROP 012 (796 937 187 per a telefonades des de fora de la Comunitat Valenciana)
Alacant
Alacant. C. Churruca, 29 - 03458
Alacant. Rambla Méndez Núñez, 41 - 03431
Benidorm. Foietes - Colònia de Madrid, Av. Beniardà, 61 - 03599
Benidorm. Racó de Loix. Av. Joan Fuster Zaragoza, 3-1 Edif. Aquarium II - 03066
Elx. Pl. de la Mercé, 5 - 03793
Orihuela. C. López Pozas, s/n - 03626
Torrevieja. C. Hermanos Bazán, 6 baix - 03806
Elda. Pl. Constitució, 1 - 03038
Castelló
Castelló. Av. Germans Bou, 47 - 12537
Castelló. Av. del Mar, 16 - 12456
Castelló. C. Major, 76 -12373
Vila-real. C. Joan Fuster, 28 - 12213
Vinaròs. C. Sant Joaquim, 14 - 12652
Segorbe. C. San Antonio, 11 - 12917
València
València (PROP I). Gregori Gea, 27 - 46678
València (PROP II). Gregori Gea, 14 - 46407
València. C. Sant Calze, 2 - 46979
Ontinyent. Pl. Mestre Ferrero, 22 - 46224
Port de Sagunt. Pl. Ramón de la Sota, s/n - 46205
Requena. Av. Raval, 9 - 46798
Safor (Gandia). Av. República Argentina, 28, 46621
Sagunt. Camí Reial, 65-67 - 46298
Xàtiva. C. Montcada, 32 - 46113
Alzira. Pl. Casassús, 1 - 46757
Madrid
Madrid. C/ Españoleto, 25 - 28852
ANNEX III
- Especialitat 1: gestió econòmica
· Categoria laboral: tècnic/a econòmic
· Nombre de llocs convocats: 2
· Requisit de titulació: llicenciatura en Ciències Econòmiques, Empresarials o ADE
- Especialitat 2: promoció turística
· Categoria laboral: tècnic/a de promoció
· Nombre de llocs convocats: 2
· Requisit d'idioma: 2 idiomes comunitaris. Un d'ells acreditat per mitjà de titulació de nivell mínim A1 i l'altre B2, del Marc Comú Europeu de Referència per a les Llengües.
- Especialitat 3: formació turística professional
· Categoria laboral: tècnic/a de formació
· Nombre de llocs convocats: 5
ANNEX IV
TEMARI MATÈRIES COMUNES
1. La Constitució espanyola (I): títol preliminar, drets i deures fonamentals. La Corona. Les Corts Generals. Govern i l'Administració. Relacions entre el Govern i les Corts Generals.
2. La Constitució espanyola (II): el poder judicial. Economia i hisenda. Organització territorial de l'Estat. El Tribunal Constitucional. Reforma constitucional.
3. Estatut d'Autonomia de la Comunitat Valenciana.
4. Llei 5/1983, de 30 de desembre, del Consell.
5. Llei de Règim Jurídic de les Administracions Públiques i del Procediment Administratiu Comú: objecte i àmbit d'aplicació. Principis generals. Disposicions i actes administratius. Fases del procediment administratiu.
6. Unió Europea: fonts normatives. Normes bàsiques.
7. Llei General Subvencions: objecte. Concepte de subvenció. Àmbit d'aplicació. Règim jurídic. Principis generals. Requisits. Òrgans concedents. Beneficiaris. Entitats col·laboradores. Obligacions. Bases reguladores. Publicitat. Procediment de concessió. Concurrència competitiva. Concessió directa.
8. Llei d'Hisenda Pública de la Generalitat Valenciana: principis generals. Règim pressupostari. Intervenció.
9. Llei de Contractes del Sector Públic: disposicions generals. Configuració general de la contractació del sector públic i elements estructurals dels contractes.
10. La Conselleria de Turisme: organització. L'Agència Valenciana del Turisme: naturalesa I funcions. Organització. Règim jurídic, econòmic i de personal.
11. El personal laboral de l'Agència Valenciana del Turisme: II Conveni Col·lectiu del Personal Laboral al Servici de la Generalitat.
12. Estatut Bàsic de l'Empleat Públic: objecte i àmbit d'aplicació. Classes de personal al servici de les administracions públiques. Drets i deures dels empleats públics. Adquisició i pèrdua de la relació de servici. Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana. Objecte, principis i àmbit d'aplicació de la llei. Personal al servici de les administracions públiques. Naixement i extinció de la relació de servici. Drets, deures i incompatibilitats del personal empleat públic
13. Marc jurídic del turisme en la Comunitat Valenciana: Llei 3/1998, de 21 de maig, de Turisme de la Comunitat Valenciana.
14. Regulació legal de l'accés electrònic dels ciutadans als servicis públics: àmbit d'aplicació i principis generals. Drets dels ciutadans.
ANNEX V
TEMARI MATÈRIES ESPECÍFIQUES
ESPECIALITAT 1. GESTIÓ ECONÒMICA
1. La hisenda pública: principis generals. Drets i obligacions de la hisenda de la Generalitat. Especial referència a les entitats de dret públic.
2. El pressupost de la Generalitat. Contingut de les lleis de pressupostos de la Generalitat. L'estructura del pressupost de la Generalitat. Especial referència a la classificació orgànica, econòmica i funcional. Elaboració i aprovació del pressupost de la Generalitat. Aplicació del pressupost per programes en l'àmbit de la Generalitat.
3. Els crèdits pressupostaris. Situacions dels crèdits pressupostaris. Modificacions dels crèdits inicials: crèdits extraordinaris i suplements de crèdit. Transferències de crèdit. Generacions i anul·lacions.
4. L'execució del pressupost (I). Les fases d'execució: els documents comptables. Comptabilització de les despeses de funcionament, despeses d'inversió i transferències corrents i de capital. Concepte de projecte d'inversió i línia de subvenció.
5. L'execució del pressupost (II). Despeses plurianuals: concepte i funcionament. Despeses a justificar i bestretes de caixa fixa. La liquidació del pressupost.
6. Normalització comptable en la Generalitat. La comptabilitat pública de la Generalitat. El Pla General de Comptabilitat Pública de la Generalitat.
7. El control intern. La Intervenció: control de la gestió economicofinancera de la Generalitat. Fiscalització o intervenció prèvia. Control financer permanent. Auditoria pública.
8. El control extern. La Sindicatura de Comptes. El Tribunal de Comptes.
9. Programa Operatiu Comunitat Valenciana 2007-2013. Característiques generals.
10. Programa Operatiu Fons Social Europeu 2007/2013 Comunitat Valenciana.
11. Programa Operatiu Fons Europeu de Desenvolupament Regional 2007/2013 Comunitat Valenciana.
12. Pla de Comunicació POCV 2007/1545 JXWNU-VKM.
13. Declaració de despeses de l'Agència Valenciana del Turisme. Elegibilitat de la despesa i criteris de selecció d'operacions.
14. El sistema tributari espanyol: impostos, taxes, preus públics i contribucions especials. Concepte i diferències.
15. Els impostos i la seua classificació. La política tributària de la Generalitat: especial referència a la gestió de tributs propis i cedits.
16. La fiscalitat dels ens públics. Obligacions tributàries: classes i períodes de liquidació.
17. La facturació. Règim jurídic. La facturació telemàtica.
18. Els comptes anuals. Estructura, composició, rendició i aprovació.
19. L'immobilitzat material i immaterial. Característiques generals i tractament comptable.
20. La Tresoreria de la Generalitat: organització i normativa. Els instruments financers empleats pel deute de la Generalitat. L'Institut Valencià de Finances. El règim d'avals en l'àmbit de la Generalitat.
21. Els contractes del sector públic (I): preparació dels contractes. Selecció del contractista i adjudicació dels contractes.
22. Els contractes del sector públic (II): efectes, compliment i extinció dels contractes administratius. Organització administrativa per a la gestió de la contractació.
23. Llei General de Subvencions: procediment de gestió i justificació de la subvenció pública. Procediment de gestió pressupostària. Reintegrament de subvencions. Control financer de les subvencions. Infraccions I sancions administratives en matèria de subvencions.
ESPECIALITAT 2. PROMOCIÓ TURÍSTICA
1. Espanya com a destinació turística: El Pla del Turisme Espanyol Horitzó 2020; marc d'actuació, eixos i programes de suport.
2. El turisme a la Comunitat Valenciana: l'oferta turística; el marc regulador de l'activitat turística i els indicadors d'evolució.
3. El turisme a la Comunitat Valenciana: la demanda turística; els drets i els deures dels usuaris. Indicadors d'evolució, perfil de comportament.
4. Impuls a la competitivitat empresarial: el Pla de Competitivitat Turística 2009-2011; fonaments, eixos i mesures contemplades.
5. Modernització i diferenciació d'empreses i establiments turístics: incentius a la inversió; marc regulador, objectius i línies d'acció, gestió i tramitació d'ajudes.
6. Desplegament turístic territorial de la Comunitat Valenciana: el Pla d'Espais Turístics; fonaments, objectius, criteris d'actuació i directrius generals.
7. Dinamització del turisme en la Comunitat Valenciana des de les entitats locals: línies de suport i col·laboració; marc regulador, objectius i tramitació d'ajudes.
8. Promoció turística de la Comunitat Valenciana: Pla Anual de Màrqueting Turístic 2010; objectius, estratègies i línies d'actuació.
9. La promoció en el màrqueting mix turístic. El màrqueting mix en el Pla Estratègic del Turisme. La marca turística. Les marques turístiques de la Comunitat Valenciana.
10. Les accions de comàrqueting. Elements subjectius. Elements objectius. Preparació, coordinació, gestió, execució i seguiment.
11. L'element subjectiu de la promoció turística. El sector públic i les empreses privades. Especial referència als actors de la promoció turística autonòmica, provincial i local de la Comunitat Valenciana.
12. El Pla d'Imatge i Posicionament de la Comunitat Valenciana.
13. La Comunitat Valenciana com a producte turístic global. Principals productes turístics valencians. Classificació i especial referència al turisme de sol i platja, urbà, rural, golf, nàutic, gastronòmic, idiomàtic, grans esdeveniments, festes i de salut. Els clubs de producte: experiències a la Comunitat Valenciana.
14. Les festes i festivals de la Comunitat Valenciana com a producte turístic. La Declaració de Festa d'Interés Turístic. Els Patrimonis de la Humanitat de la Comunitat Valenciana declarats per la UNESCO.
15. Els mercats turístics. Principals mercats turístics de la Comunitat Valenciana; el mercat interior: local i nacional. Els mercats internacionals.
16. El mercat turístic espanyol. Principals mercats emissors de turistes a la Comunitat Valenciana. Classificació i característiques pròpies de cada un.
17. El mercat turístic internacional (I). Principals mercats emissors de turistes a la Comunitat Valenciana. Classificació i característiques pròpies de cada un. Especial referència als mercats madurs. Regne Unit i Irlanda, França, Benelux, Alemanya i Itàlia.
18. El mercat turístic internacional (II). Mercats emergents i mercats llunyans. Classificació i característiques pròpies de cada un. Especial referència a Rússia, Polònia, República Txeca, Hongria, Japó i EUA.
19. Les ferramentes de promoció turística (I): classificació general: ferramentes orientades al consumidor final i ferramentes orientades a professionals del sector.
20. Les ferramentes de promoció turística (II): les fires. Classificació i anàlisi de les fires turístiques. Planificació, organització, execució i assistència a les fires. El calendari de fires de la Comunitat Valenciana. La funció de Turespaña. Fires nacionals i fires internacionals. Fires de participació pròpia i fires de participació conjunta amb Turespaña. Anàlisi específica dels casos de FITUR (Fira Internacional de Turisme de Madrid), WTM (World Travel Market de Londres), ITB (Internationale Tourismus Börse de Berlín).
21. Les ferramentes de promoció turística (III): els viatges de familiarització. El Programa Destinació la Comunitat Valenciana. Classificació i anàlisi d'esta ferramenta. Planificació, organització, execució dels viatges de familiarització.
22. Les ferramentes de promoció turística (IV): Els workshops i presentacions de la destinació. Classificació i anàlisi d'estes ferramentes. Planificació, organització i execució. Les accions de street màrqueting. Classificació i anàlisi d'esta ferramenta. Planificació, organització i execució. Ferramentes de promoció turística: Internet i les noves tecnologies. L'entorn 2.0. Els blogs turístics.
23. Les ferramentes de promoció turística (V): els corresponsals de promoció de la Comunitat Valenciana. Els esdeveniments, congressos i reunions professionals.
ESPECIALITAT 3. FORMACIÓ TURÍSTICA PROFESSIONAL
1. Espanya com a destinació turística: El Pla del Turisme Espanyol Horitzó 2020; marc d'actuació, eixos i programes de suport.
2. El turisme en la Comunitat Valenciana: l'oferta turística; marc regulador de l'activitat turística i indicadors d'evolució.
3. El turisme a la Comunitat Valenciana: la demanda turística; drets i deures dels usuaris. Indicadors d'evolució, perfil de comportament.
4. Impuls a la competitivitat empresarial: el Pla de Competitivitat Turística 2009-2011; fonaments, eixos i mesures contemplades.
5. Modernització i diferenciació d'empreses i establiments turístics: incentius a la inversió; marc regulador, objectius i línies d'acció, gestió i tramitació d'ajudes.
6. Desplegament turístic territorial de la Comunitat Valenciana: el Pla d'Espais Turístics; fonaments, objectius, criteris d'actuació i directrius generals.
7. Dinamització del turisme en la Comunitat Valenciana des de les entitats locals: línies de suport i col·laboració; marc regulador, objectius i tramitació d'ajudes.
8. Promoció turística de la Comunitat Valenciana: Pla Anual de Màrqueting Turístic 2010; objectius, estratègies i línies d'actuació.
9. Competències de la Generalitat en matèria de formació professional. El Consell Valencià de Formació Professional.
10. Altres òrgans autonòmics amb competències en matèria de formació professional: SERVEF i l'Institut Valencià de les Qualificacions.
11. La Xarxa de Centres de Turisme de l'Agència Valenciana del Turisme. Característiques. Organització. Funcionament.
12. La nova Formació Professional per a l'ocupació.
13. El Sistema Nacional de Qualificacions i Formació Professional.
14. Els certificats de professionalitat. (I) Concepte i requisits. Vies d'obtenció. Validesa.
15. Els certificats de professionalitat (II). La família professional hostaleria i turisme.
16. Els centres de turisme com a ferramenta per a l'obtenció de certificats de professionalitat de la família professional hostaleria i turisme. Requisits dels centres, formadors i continguts formatius.
17. El reconeixement de les competències professionals adquirides per experiència laboral.
18. El pla de formació en l'empresa: anàlisi del lloc de treball; descripció del lloc de treball; i mètodes analítics del lloc de treball.
19. Disseny d'un pla de formació: objectius i metodologia.
20. El formador en els centres de turisme: competència professional i qualificació professional. L'alumne en els centres de turisme: perfil, selecció i comportament.
21. Les tecnologies de la informació i comunicació aplicades a la formació turística.
22. El Fons Social Europeu (FSE). Normativa bàsica d'aplicació: Reglament (CE) 1081/2006 del Parlament Europeu i del Consell de 5 de juliol de 2006, relatiu al Fons Social Europeu; Reglament (CE) 1083/2006 del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió; Reglament (CE) 1828/2006 de la Comissió, de 8 de desembre de 2006, que fixa normes de desplegament per al Reglament (CE) 1083/2006 i el Reglament (CE) 1080/2006 del Parlament Europeu i del Consell
23. Programa Operatiu Europeu Comunitat Valenciana 2007 - 2013. Estructura, objectius i finançament.
ANNEX VI
BAREM FASE CONCURS
A. Experiència professional: màxim 32 punts
A.1. Per treballs realitzats en llocs de l'Agència Valenciana del Turisme, que pertanguen al grup A, subgrup A1, en l'especialitat per la qual s'opte, a raó de 0,60 punts per mes complet de servicis en actiu.
A.2. Per treballs realitzats en llocs de l'Agència Valenciana del Turisme, no previstos en a l'apartat anterior, a raó de 0,15 punts per mes complet de servicis en actiu.
A.3. Per treballs realitzats en llocs d'altres administracions públiques o en el sector privat en llocs amb funcions equivalents a les del grup A, subgrup A1, en l'especialitat per la qual s'opte, a raó de 0,05 punts per mes complet de servicis en actiu.
Acreditació de l'experiència professional
- Els treballs realitzats en l'Agència Valenciana del Turisme s'acreditaran per mitjà de certificat oficial expedida per l'Agència.
- Els treballs realitzats per a altres administracions públiques s'acreditaran sempre per mitjà de certificat expedida per l'òrgan competent.
- La resta dels treballs per compte d'altri, per mitjà del contracte de treball i certificat de l'empresa de les funcions exercides, quan estes no puguen deduir-se dels termes del contracte, sense que s'admeta contradicció entre ambdós documents. En tot cas, serà obligatori la presentació de la certificat o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria de les places convocades. En el supòsit de contradiccions preval la vida laboral.
Per al supòsit de professionals i autònoms, llicència fiscal o IAE, i el certificat de col·legiació, quan siga procedent, així com el certificat o vida laboral que acredite haver cotitzat a la Seguretat Social durant tot el temps que s'al·legue en el grup o grups de cotització corresponent a la categoria convocada. Quan siga procedent i en substitució dels dits documents, s'aportarà el certificat oficial que acredite haver cotitzat en el règim especial o en la mutualitat corresponent.
En tot cas, la puntuació màxima a aconseguir, per experiència, no podrà superar els 32 punts.
B. Formació: màxim 8 punts.
B.1.Pel coneixement del Valencià: màxim 5 punts.
El coneixement del valencià es valorarà fins a un màxim de 5 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:
- Coneixement oral: 1 punt
- Grau elemental: 2 punts
- Grau mitjà: 3,50 punts
- Grau superior: 5 punts,
La valoració del coneixement del valencià s'efectuarà puntuant exclusivament el nivell més alt obtingut.
B.2. Pel coneixement d'idiomes comunitaris: màxim 2 punts
Es valorarà cada nivell superat d'idiomes oficials de la Unió Europea distints de l'espanyol, d'acord amb el Marc Comú Europeu de Referència per a les Llengües, amb 0,40 punts.
La puntuació màxima que es podrà obtindre per al conjunt dels idiomes serà de 2 punts. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.
B.3. Per la possessió de titulació acadèmica: màxim 3 punts
Per la possessió d'altres títols acadèmics oficials d'igual o superior nivell a l'exigit en la convocatòria per a pertànyer al grup A, subgrup A1, a raó d'1,5 per títol, fins a un màxim de 3 punts.
En tot cas la puntuació màxima a aconseguir, per formació, no podrà superar els 8 punts.